
I. CONSILIUL EUROPEI

1. Scurt istoric

Consiliul Europei, cea mai veche şi mai extinsă organizaţie politică europeană, a fost creat prin tratatul semnat la Palatul St.James din Londra, la 5 mai 1949, de către Belgia, Danemarca, Franţa, Irlanda, Italia, Luxembourg, Norvegia, Olanda, Marea Britanie şi Suedia.

În prezent, 45 de state sunt membre ale Consiliului Europei, alte 5 state având statut de observator (Canada, Japonia, SUA, Vatican şi Mexic).

Dintre toate organizaţiile create pentru consolidarea Europei postbelice, Consiliul Europei a fost prima organizaţie paneuropeană deschisă ţărilor  Europei Centrale şi de Est, pe măsura exprimării opţiunii lor pentru democraţie. Consiliul, pe care fondatorii săi îl concepuseră ca pe un sanctuar al valorilor democratice ale Europei (pluralism politic, apărarea şi protecţia drepturilor omului, respectarea statului de drept), era destinat ţărilor de pe întregul continent. Începutul războiului rece şi apariţia Cortinei de fier au făcut ca acesta să devină o instituţie a Europei Occidentale. După prăbuşirea Zidului Berlinului, Consiliul a căpătat o nouă dimensiune politică, iar, în prezent, majoritatea ţărilor europene fac parte din această organizaţie.

Obiectivelor iniţiale ale Consiliului Europei – ocrotirea şi întărirea democraţiei pluraliste şi garantarea drepturilor şi libertăţilor omului; identificarea de soluţii comune pentru problemele sociale;  punerea în valoare a identităţii culturale europene – li s-au adăugat, după 1989, o serie de noi obiective -   apărarea drepturilor omului în cadrul democraţiilor post-comuniste din Europa; sprijinirea ţărilor Europei Centrale şi de Est în realizarea şi consolidarea reformelor politice, legislative şi economice; identificarea de soluţii comune viabile pentru problemele cu care se confruntă societatea europeană (terorism, crimă organizată, droguri, migraţie, discriminarea minorităţilor, xenofobie, intoleranţă, protecţia mediului, bioetica, clonare umană etc.). 

Noul mandat politic al Consiliului a fost definit la Summit-ul de la Viena din 1993, când şefii de stat şi de guvern au hotărât creşterea rolului Consiliului de apărător al securităţii democratice, condiţie indispensabilă pentru asigurarea stabilităţii şi păcii pe continent. 

În 1997, la Strasbourg, cu ocazia celui de-al doilea Summit al şefilor de stat şi de guvern din ţările membre ale Consiliului, a fost adoptat un plan de acţiune fundamentat pe patru direcţii esenţiale: democraţia şi drepturile omului, coeziunea socială, securitatea cetăţenilor, educaţia pentru democraţie şi diversitate culturală. 

Activitatea Consiliului se concretizează în convenţii şi acorduri europene care constituie baza modificărilor şi armonizării legislative în cadrul statelor membre. O parte dintre acestea pot fi adoptate şi de state nemembre. Consiliul Europei adoptă şi acorduri parţiale, o formă de cooperare cu geometrie variabilă care permite unui anumit număr de state să organizeze activităţi specifice de interes comun, cu acordul celorlalţi membri.

Consiliul Europei este finanţat de guvernele statelor membre ale căror contribuţii la bugetul acestuia sunt stabilite în funcţie de mărimea populaţiei şi de situaţia lor economico-financiară. Pentru anul 2003, bugetul Consiliului este de 175 milioane euro, contribuţia României fiind de 1.396.724 euro (aproximativ 0,79% din bugetul total).

Consiliul Europei are sediul la Strasbourg, în Palatul Europei. Drapelul Consiliului Europei (un cerc format din 12 stele aurii pe un fond albastru
) a fost ales de Comitetul Miniştrilor la data de 8 decembrie 1955. Tot Comitetul de Miniştri a adoptat, la 5 mai 1972, Imnul european, un aranjament muzical, semnat de Herbert von Karajan, al preludiului Odei Bucuriei – Simfonia a IX-a de Ludwig van Beethoven.

2. Structura Consiliului Europei

Comitetul Miniştrilor este principala instanţă de decizie a Consiliului Europei, în care cele 45 de state membre sunt reprezentate de miniştrii afacerilor externe sau de delegaţii acestora. 

El este forumul de dezbatere a aspectelor politice ale cooperării europene şi a problemelor internaţionale de interes comun (cu excepţia problemelor privind apărarea). Comitetul votează bugetul, hotărăşte admiterea de noi membri şi adoptă liniile principale ale politicii şi activităţii Organizaţiei. Hotărârile sale pot lua forma unor recomandări către statele membre sau a unor convenţii/ acorduri ce angajează statele care le ratifică. 

Comitetul Miniştrilor se reuneşte, de două ori pe an, în sesiuni ordinare (mai şi noiembrie). Delegaţii Miniştrilor se întâlnesc săptămânal, reuniunile acestora fiind completate de întâlnirile grupurilor de raportori sau ale grupurilor de lucru însărcinate cu examinarea aprofundată a anumitor chestiuni.  

Preşedinţia se asigură prin rotaţie, schimbându-se în fiecare sesiune (la 6 luni), potrivit ordinii alfabetice engleze a statelor membre. 

România este reprezentată în Comitetul Miniştrilor de ministrul afacerilor externe şi de reprezentantul permanent al României pe lângă Consiliu.

Adunarea Parlamentară, organul deliberativ al Consiliului, este formată din 626 reprezentanţi (313 titulari şi 313 supleanţi) desemnaţi de parlamentele statelor membre dintre propriii lor membri. În funcţie de mărimea populaţiei, fiecare ţară desemnează între 2 şi 18 reprezentanţi, respectându-se configuraţia politică din parlamentele naţionale.

În cadrul Adunării Parlamentare există cinci grupuri politice: Grupul Socialist (SOC), Grupul Partidului Popular European (PPE/DC), Grupul Democraţilor Europeni (GDE), Grupul Liberal, Democratic şi Reformator (LDR) şi Grupul pentru Stânga Europeană Unită (GSEU). 

Adunarea Parlamentară este forumul de dezbatere a unor probleme esenţiale de interes public şi de politică internaţională care impun o acţiune la nivel european. Textele adoaptate de Adunare constituie orientări importante pentru Comitetul Miniştrilor, guverne, parlamente, partide politice naţionale şi alţi actori importanţi ai societăţii. Adunarea a iniţiat numeroase tratate internaţionale, convenţii europene şi alte instrumente juridice, care formează baza unei veritabile legislaţii europene.

Comisiile Adunării sunt specializate pe anumite domenii: politic, juridic şi drepturile omului, social, sănătate şi familie, cultură, ştiinţă şi educaţie, mediu şi agricultură, economie şi dezvoltare, migraţie, refugiaţi şi demografie, egalitatea şanselor pentru femei şi bărbaţi, respectarea obligaţiilor şi angajamentelor statelor membre.

De patru ori pe an, Adunarea se reuneşte, timp de o săptămână, în sesiune plenară, în hemiciclul Palatului Europei de la Strasbourg. De asemenea, ea se întruneşte, în cadrul unei reuniuni de primăvară, în unul din statele membre ale Consiliului Europei. În România, reuniunea de primăvară a parlamentarilor statelor membre ale Consiliului Europei s-a desfăşurat în perioada 26-28 mai 1997. 

Adunarea organizează periodic conferinţe, simpozioane şi audieri parlamentare publice pe probleme majore ale contemporaneităţii. 

Adunarea îşi alege preşedintele dintre membrii săi, pentru trei mandate consecutive de un an. Preşedintele în exerciţiu este Peter Schieder (Austria).

În Adunarea Parlamentară, România este reprezentată de o delegaţie formată din 10 membri şi 10 membri supleanţi.

Congresul Puterilor Locale şi Regionale din Europa. Organ consultativ al Consiliului, acesta este compus din 313 membri titulari şi 313 membri supleanţi, reprezentând peste 200.000 de colectivităţi locale şi regionale din statele membre. Congresul îşi desfăşoară activitatea în cadrul celor două Camere: Camera puterilor locale şi Camera regiunilor. 

Acesta se reuneşte o dată pe an, la Strasbourg. Între sesiunile plenare, continuitatea activităţii se asigură de o Comisie permanentă, alcătuită din reprezentanţi ai tuturor delegaţiilor naţionale. 

Lucrările CPLRE sunt realizate de cele patru comisii statutare: Comisia instituţională (pregăteşte rapoartele privind evoluţia democraţiei locale şi regionale din Europa), Comisia pentru cultură şi educaţie (competentă în materie de tineret, media, sport şi probleme comunitare), Comisia pentru dezvoltare durabilă (cu competenţe în probleme de mediu, amenajare a teritoriului şi urbanism) şi Comisia pentru coeziune socială (competentă în probleme referitoare la locuri de muncă, cetăţenie, relaţii intercomunitare, sănătate publică şi egalitate de şanse între femei şi bărbaţi).

Preşedintele Congresului este ales prin rotaţie, de către cele două Camere, pentru un mandat de 2 ani. 

Preşedintele în exerciţiu este Herwig van Staa (Austria). 

România este reprezentată în Congresul Puterilor Locale şi Regionale din Europa de o delegaţie alcătuită din 10 membri şi 10 membri supleanţi.

Secretarul general este ales de Adunarea Parlamentară pentru un mandat de 5 ani. El răspunde de orientarea strategică globală a programului de activitate şi a bugetului Consiliului, asigurând managementul de zi cu zi al Organizaţiei şi al Secretariatului General, alcătuit din aproximativ 1800 de funcţionari europeni recrutaţi din statele membre.. 

În cadrul unei vaste campanii de promovare a viziunii unei Europe extinse, fondată pe valorile esenţiale ale democraţiei, Secretarul general a lansat programul de acţiune pentru perioada 2001-2005, ale cărui obiective esenţiale sunt: promovarea principiilor democraţiei prin consolidarea impactului politic al organizaţiei; crearea unui spaţiu comun al drepturilor omului în Europa; dezvoltarea normelor democratice şi garantarea respectării lor de către state; răspunsul oferit aşteptărilor cetăţenilor europeni, prin intermediul acţiunilor de teren; evaluarea eficienţei reale a programelor şi proiectelor de cooperare iniţiate de Consiliu; o strânsă cooperare cu Uniunea Europeană, OSCE şi Naţiunile Unite; dezvoltarea cooperării politice cu ţările având statut de observator.

Din anul 1999, Secretarul general al Consiliului Europei este Walter Schwimmer (Austria).

3. Procedura de monitorizare

Calitatea de membru al Consiliului Europei nu este rezultatul determinismului geografic sau al unor hotărâri politice ad-hoc. Pentru a deveni membre ale Consiliului Europei, statele se obligă să respecte valorile libertăţii individuale, ale libertăţii politice şi ale supremaţiei legii, îndeplinirea acestor obligaţii constituind obiectul procedurilor de monitorizare desfăşurate de Consiliul Europei.

În principal, există două tipuri de proceduri de monitorizare: monitorizarea juridică (instituită prin diferite convenţii, cea mai cunoscută fiind cea instituită în baza Convenţiei europene a drepturilor omului) şi monitorizarea politică (realizată, de regulă, de Comitetul Miniştrilor). 

Dacă iniţial, monitorizarea se limita la statele membre din Europa Centrală şi de Est, ulterior, ea s-a extins la totalitatea statelor membre. Declaraţia de la Viena, adoptată la Summit-ul din 9 octombrie 1993, a avut un rol esenţial în această privinţă, şefii de stat şi de guvern declarându-se “hotărâţi să asigure respectarea deplină a angajamentelor acceptate de toate statele membre în cadrul Consiliului Europei.” 

În mecanismele de monitorizare sunt implicate direct toate instituţiile Consiliului Europei: Comitetul Miniştrilor, Adunarea Parlamentară, Secretariatul General şi Congresul Puterilor Locale şi Regionale din Europa. 


Adunarea Parlamentară. Este primul organ al Consiliului Europei care, încă din 1993, a instituit un mecanism de monitorizare juridică a noilor ţări membre angajate în procesul de reformă democratică. 

Textele adoptate pentru reglementarea acestui mecanism -  Directiva 488/1993  privind respectarea angajamentelor luate de noile state membre, Directiva 485/1993 privind politica generală a Consiliului Europei, Rezoluţia 1031/1994 referitoare la respectarea angajamentelor luate de statele membre în momentul aderării la Consiliul Europei, Directiva 508/1995 privind respectarea de către statele membre ale Consiliului Europei a obligaţiilor şi angajamentelor asumate – reflectă preocuparea constantă a Adunării Parlamentare de a adapta, întări şi perfecţiona mecanismele de monitorizare. 


Procesul de consolidare a procedurii parlamentare de monitorizare a condus la instituţionalizarea, conform Rezoluţiei 1115/1997, a Comisiei pentru respectarea obligaţiilor şi angajamentelor de către statele membre ale Consiliului Europei (Comisia de monitorizare). Scopul fundamental al activităţii Comisiei îl constituie asigurarea respectării, de către statele membre, a obligaţiilor şi angajamentelor asumate de acestea (prevăzute în Statutul Consiliului Europei, Convenţia Europeană a Drepturilor Omului şi în alte convenţii ale Consiliului Europei la care acestea sunt parte). 


Experienţa dobândită în cei 6 ani de existenţă a permis Comisiei de monitorizare să-şi îmbunătăţească şi să-şi adapteze gradual procedura şi  metodele de lucru. Astfel, în anul 2000, a fost instituit mecanismul de post-monitorizare, destinat menţinerii unui dialog constructiv cu statele membre cu privire la care procedura de monitorizare a fost încheiată, fără ca acestea să-şi fi îndeplinit, în totalitate, obligaţiile şi angajamentele asumate. 

Comisia este alcătuită din 76 de membri (care nu au supleanţi), numiţi de Biroul Adunării, pe baza propunerilor făcute de grupurile politice.



Anual, Comisia prezintă Adunării Parlamentare rapoarte referitoare la evoluţia generală a procesului de monitorizare în ţările membre şi, cel puţin o dată la doi ani, un raport separat pentru fiecare stat membru.

În prezent, Comisia monitorizează 9 state membre (Albania, Armenia, Azerbaidjan, Bosnia şi Herzegovina, Georgia, Moldova, Rusia, Turcia şi Ucraina) şi desfăşoară dialogul de post-monitorizare cu alte 6 state (Bulgaria, Croaţia, Republica Cehă, Letonia, Slovacia, fosta Republică Iugoslavă a Macedoniei). A fost încheiată procedura de post-monitorizare pentru România (mai 2002), Lituania (ianuarie 2002) şi Estonia (ianuarie 2001).


Comitetul Miniştrilor realizează o monitorizare politică, fondată pe o abordare confidenţială şi nediscriminatorie, care completează procedurile de monitorizare juridică pe ţări, efectuate în baza convenţiilor de către Adunarea Parlamentară. Procedura este axată pe o tematică precisă: libertatea de expresie şi de informare, funcţionarea şi protecţia instituţiilor democratice, funcţionarea sistemului judiciar, democraţia locală, pedeapsa capitală, poliţia şi forţele de securitate, eficienţa căilor jurisdicţionale de recurs, nediscriminarea (îndeosebi combaterea intoleranţei şi a rasismului), libertatea de conştiinţă şi religioasă, egalitatea între femei şi bărbaţi.

Procedura de monitorizare tematică are două faze – faza pregătitoare şi faza operaţională – fiecare din ele desfăşurându-se în două etape. 

Etapele fazei pregătitoare sunt: întocmirea rezumatului de ţară (panorama), pe baza unui chestionar (cu cel mult 3 întrebări) adresat tuturor statelor membre şi dezbaterile asupra modului în care statele membre şi-au îndeplinit angajamentele din aria tematică selectată de Comitetul Miniştrilor. 

În ce priveşte faza operaţională, etapele sunt: adoptarea concluziilor  asupra rezumatului întocmit la finalul fazei pregătitoare şi  monitorizarea operaţională. Monitorizarea operaţională poate avea diferite forme: reajustarea activităţii interguvernamentale, readaptarea programelor de cooperare ale Consiliului Europei sau o acţiune specifică. Etapa se încheie prin evaluarea şi, dacă este cazul,  încheierea procedurii de monitorizare.


Periodic, Adunarea Parlamentară este informată în legătură cu desfăşurarea şi rezultatele procedurii de monitorizare tematică.


De asemenea, conform prevederilor unor convenţii adoptate de Consiliul Europei, Comitetul Miniştrilor are competenţa controlului aplicării, de către statele-părţi, a angajamentelor conţinute în aceste convenţii.


Congresul Puterilor Locale şi Regionale din Europa. Prin Rezoluţia statutară (94)3 din 14 ianuarie 1994 a Comitetului Miniştrilor, Congresul a fost abilitat să îşi stabilească un sistem de supraveghere a modului de îndeplinire, de către fiecare parte contractantă, a prevederilor Cartei europene a autonomiei locale. Pe această bază, Congresul a adoptat propriile sale proceduri de monitorizare.

Secretarul general

Comitetul Miniştrilor a încredinţat Secretarului general o serie de sarcini specifice în materie de monitorizare. Astfel, Secretarul general poate supune atenţiei Comitetului Miniştrilor aspecte referitoare la modul de îndeplinire, de către ţările membre, a angajamentelor sau poate fi solicitat de acesta să stabilească contacte, să strângă informaţii sau să emită avize. 

În august 1996, în cadrul Secretariatului General şi în subordinea directă a Secretarului general, a fost creată o unitate de monitorizare.

II. România şi Consiliul Europei

La 7 octombrie 1993, la Viena, prin depunerea instrumentului de aderare la Statutul Consiliului Europei, România a devenit cel de-al 32-lea membru cu drepturi depline al acestei organizaţii europene.

Încă de la aderare, România s-a manifestat ca un membru activ al Consiliului, aducându-şi o contribuţie importantă la promovarea democraţiei şi drepturilor omului în Europa, precum şi la consolidarea rolului acestuia în arhitectura instituţională a Europei. 

Activitatea reprezentanţilor României în cadrul structurilor Consiliului a avut şi are rezultate benefice atât în politica de democratizare internă şi de integrare europeană a statului român, cât şi în progresul politicilor şi programelor de anvergură pe care Consiliul le dezvoltă pe continent.

În cursul ultimilor ani, Consiliul Europei, ca de altfel şi alte organisme internaţionale, au identificat în România un partener credibil în eforturile lor conjugate de consolidare a democraţiei şi stabilităţii pe continentul european.

1. Obiectivele României ca membru al Consiliului Europei


Ţara noastră a acordat o importanţă deosebită dezvoltării unei relaţii privilegiate cu Consiliul Europei, prima organizaţie a structurilor de valori occidentale în care a fost admisă şi care a jucat un rol deosebit în consolidarea statului de drept şi a stabilităţii democratice în România.

Ca membru cu drepturi depline al Consiliului Europei, România şi-a stabilit următoarele obiective (pe termen mediu şi lung):

- consolidarea statutului de stat democratic şi partener de cooperare viabil al Consiliului Europei;

- trecerea de la statutul de stat „receptor” de asistenţă democratică la cel de „furnizor” de asistenţă;

- încadrarea activităţilor desfăşurate de reprezentanţii României la Strasbourg, în procesul general de integrare a ţării noastre în structurile europene şi euro-atlantice;

- utilizarea mecanismelor instituţionale ale Consiliului Europei pentru întărirea cooperării economice şi politice în zona noastră de apartenenţă şi consolidarea stabilităţii şi securităţii pe întregul continent.


2. Convenţii ale Consiliului Europei ratificate de România


Principala preocupare a României în relaţia cu Consiliul Europei o constituie promovarea pe plan intern a convenţiilor şi instrumentelor juridice din sistemul acestei instituţii europene, dublată de respectarea angajamentelor asumate prin punerea efectivă în aplicare a acestor reglementări imediat după ratificare.


Din totalul celor 194 de convenţii şi protocoale ale Consiliului Europei
, România a semnat şi ratificat 75 şi a semnat alte 19. Dintre instrumentele juridice fundamentale ale Consiliului care au fost ratificate de România, pot fi menţionate:

- Convenţia europeană pentru apărarea drepturilor omului şi a libertăţilor fundamentale  (1994) şi cele 13 Protocoale adiţionale

- Convenţia europeană pentru prevenirea torturii şi a pedepselor sau tratamentelor inumane sau degradante şi cele 2 Protocoale adiţionale (1994)
- Convenţia cadru pentru protecţia minorităţilor naţionale
 (1995)

- Convenţia europeană pentru reprimarea terorismului (1997)
- Carta europeană a autonomiei locale (1997)

- Convenţia europeană privind extrădarea (1997) şi cele 2 Protocoale adiţionale

- Convenţia europeană contra dopajului (1998)

- Carta socială europeană  revizuită (1999)

- Convenţia europeană de asistenţă judiciară în materie penală (1999)

- Convenţia europeană privind recunoaşterea internaţională a hotărârilor penale (2000)

- Convenţia europeană cu privire la imprescriptibilitatea crimelor împotriva umanităţii şi a crimelor de război (2000)

- Convenţia europeană privind drepturile omului şi medicina (2001)

- Convenţia penală privind corupţia (2002)

- Convenţia civilă privind corupţia (2002)

- Convenţia-cadru europeană privind cooperarea transfrontalieră a colectivităţilor sau autorităţilor teritoriale (2003)

Alte convenţii ratificate: Convenţia europeană în materia adopţiei de copii (1993); Convenţia europeană pentru protejarea patrimoniului arhitectural al Europei (1997); Convenţia europeană privind echivalarea generală a perioadelor de studii universitare (1998); Convenţia privind elaborarea unei farmacopei europene (2003) etc.

Multe din instrumentele juridice adoptate în aceşti 10 ani de Consiliul Europei sunt obligatorii pentru statele candidate la integrarea în Uniunea Europeană.

*

România a depus eforturi deosebite pentru asimilarea acestui cadru normativ, factor esenţial în procesul de armonizare a legislaţiei interne cu standardele şi normele europene. Se pot menţiona, în acest sens, câteva acte normative recent adoptate: în domeniul drepturilor omului: Legea 48/2002 privind prevenirea şi sancţionarea tuturor formelor de discriminare
, Legea 202/2002 privind egalitatea de şanse între femei şi bărbaţi; Legea 116/2002 privind prevenirea şi combaterea marginalizării sociale; în domeniul restituirii proprietăţilor: Legea 1/2000 pentru reconstituirea dreptului de proprietate asupra terenurilor agricole şi celor forestiere, Legea 10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989,  Legea 501/2002 privind retrocedarea unor bunuri imobile care au aparţinut cultelor religioase din România; în domeniul protecţiei copilului: Legea 252/2001 privind înfiinţarea Autorităţii Naţionale pentru protecţia copilului, H.G.539/2001 pentru aprobarea strategiei guvernamentale şi a planului operaţional de implementare a acesteia, în domeniul protecţiei copilului în dificultate (2001-2004), Legea 326/2003 privind drepturile de care beneficiază copiii şi tinerii ocrotiţi de serviciile publice specializate pentru protecţia copilului, mamele protejate în centre maternale, precum şi copiii încredinţaţi sau daţi în plasament la asistenţi maternali profesionişti; în domeniul combaterii corupţiei: Legea 78/2000 privind prevenirea, descoperirea şi sancţionarea faptelor de corupţie, Legea 503/2002 privind Parchetul Naţional Anticorupţie, Legea 656/2002 pentru prevenirea şi sancţionarea spălării banilor, Legea 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.

3. Monitorizarea angajamentelor asumate de România 

În aprilie 1997, apreciind favorabil ratificarea de către România a Convenţiei europene a drepturilor omului şi a Protocoalelor adiţionale, a Convenţiei europene pentru desfiinţarea torturii şi a tratamentelor sau pedepselor inumane sau degradante şi a Protocoalelor acesteia şi a Convenţiei cadru pentru protecţia minorităţilor naţionale, precum şi îndeplinirea, în cea mai mare parte, a obligaţiilor şi angajamentelor asumate la aderare, Adunarea Parlamentară a Consiliului Europei a decis încetarea monitorizării României, cu condiţia îndeplinirii, în decurs de l an, a cerinţelor formulate în Recomandarea 1326/96 şi Rezoluţia 1123/97 (reforma sistemului penitenciarelor; ameliorarea sistemului de protecţie a copilului; amendarea Codului Penal şi a Codului de Procedură Penală; amendarea legislaţiei privind retrocedarea proprietăţilor confiscate; promovarea unei campanii împotriva rasismului, xenofobiei şi intoleranţei şi iniţierea de măsuri pentru integrarea socială a romilor).

La 4 mai 2000, Comisia de monitorizare a APCE a decis începerea  procedurii de post-monitorizare a îndeplinirii angajamentelor asumate la aderare de către România care au rămas restante. (alături de Estonia, Lituania şi Cehia).

În anul 2002, la reuniunea  care s-a desfăşurat la Bucureşti, în perioada 14-16 mai, Comisia de monitorizare a decis, în unanimitate, încheierea procedurii de post-monitorizare. 

Proceduri de monitorizare instituite în baza unor Convenţii ale Consiliului Europei, desfăşurate în România

• Convenţia-cadru pentru protecţia minorităţilor naţionale, primul instrument juridic multilateral obligatoriu de protecţie a minorităţilor naţionale, prevede un mecanism de control care conferă Comitetului Miniştrilor (cu sprijinul Comitetului consultativ) competenţa evaluării punerii în aplicare a dispoziţiilor ei.

Pe baza raportului naţional întocmit de fiecare stat parte, a unor surse de informare specifică (rapoarte ale organizaţiilor neguvernamentale, presă etc.), precum şi a rezultatelor vizitei efectuate în ţara respectivă, Comitetul consultativ elaborează un aviz privind transpunerea principiilor Convenţiei-cadru în legislaţia naţională. După examinarea avizului Comitetului consultativ, Comitetul Miniştrilor adoptă concluzii şi, eventual, o serie de recomandări pe care statele părţi sunt invitate să le transpună în practică până la o anumită dată.

România a ratificat Convenţia-cadru la 11 mai 1995. A prezentat primul raport la 24 iunie 1999. O delegaţie a Comitetului consultativ a vizitat România, în perioada 19-21 iunie 2000. Avizul Comitetului consultativ a fost înaintat autorităţilor române, pentru comentarii, la 27 aprilie 2001. La 13 martie 2002, Comitetul Miniştrilor a adoptat  Resoluţia CMN (2002)5 privind punerea în aplicare, de către România, a Convenţiei-cadru pentru protecţia minorităţilor naţionale. 

• Carta socială europeană (1961), cele două Protocoale adiţionale  şi Carta  socială europeană revizuită (în vigoare de la 1 iulie 1999) garantează:  nediscriminarea la angajare, interzicerea muncii forţate, drepturi sindicale, drepturi pentru negocierea colectivă, dreptul la reclamaţie colectivă, dreptul bărbaţilor şi femeilor la o remunerare egală pentru o muncă egală, dreptul la protecţie socială şi la educaţie, protecţia contra sărăciei şi excluderii sociale, dreptul la o locuinţă decentă şi la protecţie în caz de încetare a angajării.

Evaluarea conformităţii legislaţiilor şi practicilor naţionale cu prevederile instrumentelor juridice mai sus menţionate se realizează de Comitetul Miniştrilor, după efectuarea procedurii de control de către Comitetul european pentru drepturile sociale (comitet de experţi, „desemnaţi de Comitetul de Miniştri de pe o listă de experţi independenţi de cea mai înaltă integritate şi de o competenţă recunoscută în domeniile sociale internaţionale, care vor fi propuşi de către Părţile contractante.”
) şi Comitetul social guvernamental  (compus din câte un reprezentant al fiecărei Părţi contractante). 

Periodic, Părţile contractante prezintă rapoarte privind modalităţile concrete de aplicare a  angajamentelor conţinute în acest instrument juridic. 

România a ratificat Carta Socială europeană revizuită la 5 mai 1999. Primul Raport al României  privind implementarea Cartei sociale europene revizuite a fost prezentat la 17 august 2001, iar cel de-al doilea la 2 aprilie 2002. 

• Convenţia europeană pentru prevenirea torturii şi pedepselor inumane sau degradante a instituit Comitetul european pentru prevenirea torturii, compus din experţi independenţi şi imparţiali, cu competenţă recunoscută în domeniul drepturilor omului sau cu experienţă profesională în domeniile tratate de Convenţie. Numărul membrilor Comitetului (care sunt aleşi de către Comitetul Miniştrilor) este egal cu numărul părţilor contractante. 

Prin intermediul vizitelor pe care le efectuează în statele părţi, Comitetul examinează tratamentul aplicat persoanelor aflate în detenţie, în vederea întăririi, acolo unde este cazul, a protecţiei acestora împotriva torturii şi a pedepselor inumane sau degradante. 

După fiecare vizită, acesta elaborează un raport cu privire la faptele constatate, care conţine şi recomandările pe care le apreciază ca fiind necesare. Informaţiile obţinute, conţinutul raportului şi  al consultărilor avute cu autorităţile statului parte respectiv sunt confidenţiale.

Anual, Comitetul prezintă Comitetului Miniştrilor un raport general referitor la activităţile desfăşurate.

România a ratificat această Convenţie la 4 octombrie 1994. Comitetul european pentru prevenirea torturii a efectuat 5 vizite în România, ultima dintre acestea desfăşurându-se în perioada 9-11 februarie 2003. Primul raport al Comitetului  referitor la vizita din 1995 a fost prezentat Guvernului român la 19.02.1998, iar cel de-al doilea raport la 23 aprilie 2003. 

• Comisia europeană împotriva rasismului şi intoleranţei (ECRI) a fost înfiinţată conform hotărârii incluse în Declaraţia de la Viena, adoptată la 9 octombrie 1993, cu ocazia primului Summit al şefilor de stat şi de guvern ai statelor membre ale Consiliului Europei. ECRI este alcătuită din experţi independenţi. Scopul activităţii sale îl constituie combaterea rasismului, xenofobiei, antisemitismului şi intoleranţei la nivel pan-european şi din perspectiva apărării drepturilor omului. Comisia evaluează eficienţa măsurilor naţionale şi internaţionale în acest domeniu şi încurajează acţiunea la nivel local, naţional şi european, sub dublu aspect: legislativ şi politic. 

Primul raport al ECRI privind România a fost adoptat la 6 martie 1998 (publicat în martie 1999), iar cel de-al doilea la 22 iunie 2001 (publicat la 23 aprilie 2002). 

• Convenţia civilă şi  Convenţia penală privind corupţia. În cadrul Programului de acţiune împotriva corupţiei, Comitetul Miniştrilor a mandatat Grupul multidisciplinar împotriva corupţiei (GMC), creat în 1995, să elaboreze unele instrumente juridice care să contribuie la creşterea eficienţei acţiunilor de prevenire şi combatere a corupţiei.

Principalele instrumente elaborate au fost Convenţia penală privind corupţia (deschisă spre semnare la 27.01.1999 şi intrată în vigoare la 1.07.2002) şi Convenţia civilă privind corupţia (deschisă spre semnare la 4.11.1999 şi urmând să intre în vigoare la 1.11.2003). România a ratificat aceste convenţii la 11.07.2002 şi respectiv 23.04.2002. 

Convenţia penală asupra corupţiei instituie un sistem obligatoriu de control prin intermediul Grupului de state împotriva corupţiei (GRECO).  Având structura unui comitet, GRECO este format din reprezentanţi ai statelor membre, fiind deschis participării şi altor state care au contribuit la lucrările Grupului multidisciplinar asupra corupţiei (SUA, Canada, Japonia, Mexic etc.).

Grupul efectuează evaluări anuale, în urma cărora elaborează rapoarte confidenţiale pe baza cărora se fac recomandări statelor membre în scopul ameliorării legislaţiei şi practicii naţionale în domeniul combaterii corupţiei. 

România este membră a acestui Grup din anul 2000. În România, GRECO a efectuat o vizită în perioada 2-5 octombrie 2001, Raportul de evaluare fiind adoptat  în martie 2002. Au fost apreciate eforturile depuse de autorităţile române în acest domeniu, subliniindu-se importanţa constituirii structurilor specializate în combaterea corupţiei (Secţia anticorupţie din cadrul Parchetului General, Oficiul naţional pentru prevenirea şi combaterea spălării banilor), a creării unui cadru legislativ corespunzător, precum şi a semnării şi ratificării de către România a numeroase instrumente juridice internaţionale privind lupta împotriva corupţiei şi a crimei organizate. Recomandările conţinute în Raportul GRECO se circumscriu preocupărilor actuale ale autorităţilor române în domeniul combaterii şi eliminării acestui fenomen, dar şi al integrării în structurile euro-atlantice.

4. Aspecte ale cooperării dintre România şi Consiliul Europei

• Programele de cooperare. România participă la diferite programe de cooperare şi asistenţă lansate de Consiliul Europei pentru sprijinirea noilor democraţii din Europa Centrală şi de Est: Demostene (cel mai vechi program, creat pentru susţinerea sectoarelor prioritare ale asistenţei acordate de către Consiliu ţărilor membre din Europa Centrală şi de Est), Themis (destinat exclusiv cooperării juridice şi formării judecătorilor, procurorilor, avocaţilor, notarilor, administratorilor de închisori şi funcţionarilor administraţiei judiciare), LODE (pentru dezvoltarea şi consolidarea democraţiei locale şi regionale).

Programul PACO, lansat în decembrie 1999, este un program special, destinat punerii în aplicare a iniţiativelor partenerilor Pactului de Stabilitate în domeniul combaterii corupţiei, a crimei organizate şi a traficului cu fiinţe umane. Proiecte regionale iniţiate în cadrul acestui program: proiectul „Produsele infracţiunilor” (pentru întărirea capacităţilor necesare desfăşurării corespunzătoare a anchetelor financiare şi confiscării produselor infracţiunilor); proiectul „Cooperarea regională” (vizează sporirea eficienţei cooperării în domeniul judiciar); proiectul „SIMS” (pentru promovarea unor metode speciale de anchetă).

Iniţiativa anti-corupţie a Pactului de Stabilitate (SPAI). Lansat în februarie 2000, programul constituie expresia angajamentului partenerilor Pactului de a acţiona în conformitate cu următoarele principii fundamentale: promovarea bunei guvernări şi a unor administraţii publice consolidate; întărirea legislaţiei şi promovarea statului de drept; promovarea transparenţei şi integrităţii în tranzacţiile economice; promovarea unei societăţi civile active. 

• Campania „Europa, un patrimoniu comun”

În suita manifestărilor prilejuite de cea de-a 50-a aniversare a Consiliului Europei, în septembrie 1999, a fost lansată oficial, în România, campania „Europa, un patrimoniu comun”. 

Decizia privind organizarea campaniei în România a fost adoptată la cel de-al doilea Summit al Consiliului Europei de la Strasbourg. Reafirmând în Declaraţia finală importanţa pe care o acordă protecţiei patrimoniului cultural şi natural român, liderii ţărilor membre au alăturat această dimensiune celor trei elemente fundamentale care definesc raţiunea de a fi a Consiliului Europei – democraţia pluralistă şi parlamentară, indivizibilitatea şi universalitatea drepturilor omului şi supremaţia legii.

Desfăşurată pe perioada unui an (septembrie 1999 – decembrie 2000), cu participarea celor 47 de state-părţi la Convenţia culturală europeană, campania a avut drept obiectiv promovarea identităţii culturale europene, prin conştientizarea dimensiunilor comune ale patrimoniului cultural al ţărilor membre ale Organizaţiei. 

Evaluarea globală a campaniei a avut loc cu ocazia Conferinţei europene a miniştrilor responsabili cu patrimoniul cultural (Slovenia, 2001). Unul dintre rezultatele concrete ale conferinţei a fost crearea, cu titlu permanent, a reţelei europene a patrimoniului HEREIN, ca un nou instrument de cooperare europeană în domeniul patrimoniului cultural şi natural.

• Biroul de Informare al Consiliului Europei  la Bucureşti (BICE)

În octombrie 1994, cu prilejul Seminarului de informare privind activitatea Consiliului Europei, a fost inaugurat Centrul de informare şi documentare al Consiliului Europei la Bucureşti, devenit, în decembrie 2002, Biroul de Informare al Consiliului Europei  (BICE). Acesta este o componentă a reţelei central şi est-europene a instituţiilor similare înfiinţate de Consiliu după 1990, la Baku, Belgrad, Bratislava, Budapesta, Chişinău, Kiev, Ljubljana, Moscova, Praga, Riga, Sarajevo, Sofia, Skopje, Talinn, Tbilisi, Tirana, Varşovia şi Vilnius.

Rolul acestei instituţii, definit în Rezoluţia 99(9) a Comitetului Miniştrilor comportă trei dimensiuni: 

- furnizarea de informaţii referitoare la Consiliu prin asigurarea accesului liber în biblioteca BICE, traducerea, publicarea şi distribuirea documentelor acestuia; 

- promovarea Consiliului Europei, prin organizarea de seminarii, mese rotunde, conferinţe şi dezbateri cu reprezentanţii presei şi ai instituţiilor publice pe teme referitoare la activităţile Consiliului Europei, coparticiparea la organizarea, în România, a unor campanii ale Consiliului Europei (Anii europeni, Concursul „Europa şi şcoala”, Zilele europene ale patrimoniului, Ziua internaţională a drepturilor omului etc.);

- sprijinirea organizării, în România, a acţiunilor organizaţiei, prin mediatizare, stabilire de contacte cu reprezentanţii societăţii civile, susţinere logistică.

Pentru marcarea celor 10 ani de activitate a României în cadrul Consiliului Europei, Biroul de informare al Consiliului Europei a organizat, în colaborare cu Punctul de informare al Consiliului Europei la Iaşi şi Prefectura judeţului Iaşi, seminarul „Consiliul Europei – primul pas spre integrarea europeană” (2003). De asemenea, în mai 2003, la Arad, a fost organizată dezbaterea „Tineretul şi democraţia”, împreună cu Punctul de informare al Consiliului Europei la Arad şi Primăria municipiului Arad.

• Conferinţe, seminarii, întâlniri, mese rotunde organizate în România

- În perioada 25-26 octombrie 1994, la un an de la aderarea României la Consiliul Europei, la Palatul Parlamentului s-a desfăşurat Seminarul de informare privind activitatea Consiliului Europei. Cu acest prilej au fost prezentate comunicări referitoare la: rolul politic al Consiliului Europei; drepturile omului – bază a construcţiei europene, Adunarea Parlamentară a Consiliului Europei, activitatea juridică a Consiliului, drepturile sociale în Europa, cooperarea culturală.

- Seminarul internaţional cu tema „Conceptul de securitate democratică (1996), la care a participat, ca invitat special, Secretarul general al Consiliului Europei.

- Împlinirea, la 7 octombrie 1998, a cinci ani de la aderarea României la Consiliul Europei, a fost marcată în cadrul unei sesiuni solemne a Parlamentului, la care a participat Preşedintele Adunării Parlamentare a Consiliului Europei.

- Conferinţa internaţională „Rolul diplomaţiei parlamentare în stabilirea unei ordini democratice de securitate (1998).

- Reuniunea miniştrilor de interne ai celor „41”, cu tema „Poliţia în secolul XXI: întărirea protecţiei drepturilor cetăţenilor şi noile ameninţări internaţionale împotriva securităţii” (iunie 2000).

- „România şi drepturile omului”, masă rotundă organizată cu prilejul aniversării a 50 de ani de la deschiderea spre semnare a Convenţiei europene a drepturilor omului (2000).
- Vizita în România a Secretarului general al Consiliului Europei,   pentru lansarea campaniei de promovare a rolului Consiliului Europei în contemporaneitate (a fost prima vizită din circuitul capitalelor celor 43 de ţări membre – „Turul Capitalelor”)  (aprilie 2001). 

- Seminarul internaţional „Carta socială europeană revizuită – primul raport naţional” (2001).
- Întâlnirea experţilor în domeniul libertăţii de exprimare şi informare din cadrul Secretariatului General al Consiliului Europei cu reprezentanţi ai ONG-urilor de specialitate (2001).
- Întâlnirea reprezentanţilor reţelelor europene în domeniul sănătăţii având ca temă „Analiza strategică a coeziunii sociale în Europa de Sud-Est” (2001).
- Seminarul internaţional „Media şi interesul public – rolul media în aplicarea Legii privind liberul acces la informaţia publică” (2002).

- Colocviul privind regionalizarea în România, organizat de Congresul Puterilor Locale şi Regionale din Europa, Ministerul Administraţiei Publice şi Federaţia autorităţilor locale din România (7-8 octombrie 2002).

- La 16 octombrie 2002, s-a desfăşurat prima Masa rotundă a ECRI în România, dedicată dezbaterilor privind combaterea rasismului şi a xenofobiei, precum şi celui de-al doilea Raport asupra României  (adoptat de ECRI în 2001 şi dat publicităţii în 2002).
- Conferinţa „Căi de asigurare a independenţei serviciului de radiodifuziune”, cu participarea Preşedintelui Adunării Parlamentare a Consiliului Europei (septembrie 2003).

� Numărul de stele este invariabil, cifra 12 fiind considerată un simbol al perfecţiunii.


� România obţinuse, încă de la 1 februarie 1991, statutul de invitat special, iar la data de 19 decembrie 1991 a formulat cererea de aderare la Consiliul Europei.


� Până la 1 septembrie 2003.


� România a fost prima ţară care a ratificat această Convenţie.


� De asemenea, conform H.G. 1194/2001 s-a înfiinţat Consiliul naţional pentru combaterea discriminării, organ de specialitate al administraţiei publice centrale, al cărui rol constă în implementarea principiului egalităţii între cetăţeni


� Convenţia-cadru pentru protecţia minorităţilor naţionale, Titlul IV, Art.24.1 prevede: “Comitetul Miniştrilor al Consiliului Europei este însărcinat să vegheze la aplicarea prezentei Convenţii-cadru de către Părţile contractante.”


� Art.25.1., Carta socială europeană

